Nadškofija Ljubljana

Nedelja svetniških kandidatov v ljubljanski metropoliji
2018-09-23 14:00 (Europe/Ljubljana)
Nedelja svetniških kandidatov ljubljanske metropolije – škofa Friderika Baraga, nadškofa Antona Vovka, škofa Janeza Frančiška Gnidovca, duhovnika Andreja Majcna in profesorja Antona Strleta – bomo letos obhajali v nedeljo, 23. septembra, v župnijski cerkvi Marije Vnebovzete v Trebnjem. V ospredju praznovanja bo lik častitljivega Božjega služabnika škofa Friderika Ireneja Baraga, čigar 150 . obletnico smrti zaznamujemo.
Ob 15. uri bo v cerkvi ogled dokumentarnega filma o Baragovem življenju in delu, nato pa molitvena ura. Sledilo bo somaševanje, ki mu bo predsedoval novomeški škof msgr. Andrej Glavan. Po maši bo v cerkvi kratka predstavitev beatifikacijskih postopkov.
Za pripravljalni odbor: msgr. dr. Blaž Jezeršek

Praznovanje 50-letnice smrti sv. patra Pija in 100-letnice njegovega prejema svetih Kristusovih ran
2018-09-18 - 2018-09-23
Praznovanje 50-letnice smrti sv. patra Pija in 100-letnice njegovega prejema svetih Kristusovih ran

Brat, sestra v Kristusu!
Slovenski bratje kapucini vas s hvaležnostjo za našega sv. brata Pija iz Pietrelcine vabimo k skupni molitvi, evharističnemu praznovanju, pogovoru in bratskemu druženju v naš samostan v Škofji Loki. Skupaj z vsemi, ki jim je sveti pater Pij sopotnik, priprošnjik in duhovni prijatelj, si želimo zahvaliti Gospodu Bogu za velike stvari, ki jih je naredil v tem ubogem bratu kapucinu in jih po njem še vedno dela v tem našem lepem, a z grehom tako ranjenem svetu.
Dobrodošli!
POTEK PRAZNOVANJA:

– 22. 9. – POPOTNO-OZNANJEVALNE DUHOVNE VAJE ZA MLADE (18 – 30 let) OD VIP. KRIŽA DO ŠK. LOKE

Sreda, 19. 9. od 17ih do 21ih – SIMPOZIJ O P. PIJU IN ZAKRAMENTU SPOVEDI

9. – 22. 9. od 19.45 do 21.30 – TRIDNEVNICA

Sobota, 22. 9. – CELODNEVNI ROMARSKI SHOD
6.00 sveta maša z nagovorom in litanijami sv. Pija
8.00 sveta maša z nagovorom in pobožnost k sv. Piju
10.00 slavljenje in molitev pred Najsvetejšim
11.00 sveta maša posebej namenjena mladim
13.00 romarsko kosilo za vse navzoče
14.30 predavanje o življenju p. Pija ter pričevanja
15.30 izpostavitev Jezusa v najsvetejšem zakramentu
15.40 peti rožni venec Božjega usmiljenja
16.10 molitev rožnega venca
17.00 slovesna romarska maša z g. nadškofom Zoretom
19.45 tridnevnica
21.30 celonočno češčenje Jezusa (do nedelje do 7.00)

VES DAN BO VEČ SPOVEDNIKOV NA RAZPOLAGO ZA SVETO SPOVED! VES DAN BODO V CERKVI IZPOSTAVLJENE RELIKVIJE SV. PIJA V POČASTITEV!

Nedelja, 23. 9. – PRAZNIK SV. PATRA PIJA (maše: 8, 11 in 18) in GLASBENO-DRAMSKA AKADEMIJA ob 19.30

Sveta maša in postavitev doprsnega kipa prof. dr. Lambertu Ehrlichu ob 140-letnici rojstva
2018-09-18 17:00
V torek, 18. septembra 2018, ob 18.00 bo sveta maša in postavitev doprsnega kipa prof. dr. Lambertu Ehrlichu ob 140-letnici rojstva.
Sveto mašo, ki bo potekala na ljubljanskih Žalah, bo daroval ljubljanski nadškof metropolit msgr. Stanislav Zore.
Dodatne informacije: dekanat@teof.uni-lj.si, tel.: 01/4345-810.

Stična mladih 2018
2018-09-15 08:00 - 16:30
Vseslovensko srečanje katoliške mladine bo v soboto, 15. septembra, od 9.30 do 17.30. ure. Ustvarjalci Stične mladih so za udeležence pripravili program, ki mladim omogoča romanje, tri vsebinske programe, delavnice, sveto mašo, koncert, možnost molitve in prejema zakramentov ter medosebno srečanje. Geslo letošnje Stične mladih se navezuje na temo, ki jo je za obdobje treh let, na svetovnem dnevu v Krakovu, mladim predstavil papež Frančišek. Letos izhaja iz nagovora angela Gabrijela Mariji: »Ne boj se, Marija, kajti našla si milost pri Bogu.« (Lk 1,30).
»NE BOJ SE!« JE GESLO LETOŠNJEGA SREČANJA STIČNE MLADIH
Sveto mašo bo ob somaševanju škofov in duhovnikov ob 14.15 uri daroval ljubljanski pomožni škof msgr. dr. Franci Šuštar.

PROGRAM
Vabimo vas, da skupaj z mladimi pridete v Stično ob 9.00, ko se začne zbiranje udeležencev. Prosimo, da mlade opozorite na novosti v letošnjem programu (skupni začetek in vsebinski programi: Nauči me, Opogumi me, Vnemi me). Spodbudite jih naj se odločijo za enega od vsebinskih programov in po kosilu izberejo delavnico, ki jih zanima. Ne pozabite, da se je na odbojkarski turnir potrebno predhodno prijaviti na spletni strani. Program bo podrobneje opisan v knjižici, ki jo bodo udeleženci dobili ob prihodu na Stično mladih in bo dostopna tudi na spletu.
PRIPRAVA NA SREČANJE
Na spletni strani www.sticna.net je dostopna poslanica Stične mladih, ki je osnovni vsebinski dokument, vodilo ustvarjalcev letošnje Stične mladih. Pripravili in objavili bomo kratko katehezo, ki naj služi kot popotnica, priprava zainteresiranim mladim na srečanje 15.9. Na spletni strani lahko preberete razlago simbola letošnjega srečanja. Opisane so vse delavnice, na voljo pa je tudi shema delavnic, s pomočjo katere si lahko udeleženci pomagajo pri izbiri zanje najbolj primerne delavnice. Prav tako je objavljen seznam pesmi celotnega programa ter svete maše.
NA SREČANJE Z AVTOBUSOM ALI VLAKOM
Nepozabna izkušnja srečanja se na dan Stične mladih lahko začne že na poti. Povabljeni ste, da se organizirate in pridete v Stično skupaj. Za avtobuse je obvezna prijava preko spleta – www.sticna.net. Prejeli boste gradivo za pripravo na avtobusu.
Organizatorji naprošamo voditelje avtobusov, da prispevek za organizacijo poberejo že na poti, ker tako zagotovimo večjo pretočnost ob prihodu.
Iz Ljubljane do Ivančne Gorice bo tudi letos peljal poseben vlak. Karto bo mogoče kupiti na vlaku. Prav tako boste že na vlaku lahko poravnali prispevek za organizacijo. Vozni red je objavljen na spletu – www.sticna.net.
V STIČNO ŽE DAN PREJ – ROMANJE
V Stično lahko mladi poromajo že na predvečer Stične mladih, v petek, 14.9. Letos se bodo romarji na pot podali peš iz dveh smeri: iz Litije in iz Trebnjega, s kolesi pa kot do sedaj iz Štepanje vasi v Ljubljani. Na romanje se je potrebno prijaviti – prijavnica je na spletni strani, kjer je tudi več informacij.
MOLITEV ZA MLADE PO ŽUPNIJAH
V začetku julija so bile na župnije poslane podobice z molitvijo Stične mladih 2018. Če kdo želi prejeti dodatne izvode podobic, jih lahko naroči na spodnjih kontaktih, možno pa jih bo dobiti tudi v Stični. Pripravljeno je tudi premišljevanje ob molitvi, ki je dostopno na spletni strani.
Povabljeni smo, da se ob molitvi v Svetem Duhu povežemo in prosimo za Stično mladih – naj bo to srečanje, ki bo v mladih obrodilo sadove.

Več informacij najdete na spletni strani Stične mladih.

Čistilna akcija Očistimo Slovenijo
2018-09-14 - 2018-09-15
Slovenska škofovska konferenca podpira prostovoljno akcijo Očistimo Slovenijo, ki bo letos potekala 15. septembra 2018, ko se bo v enem dnevu združilo več kot 370 milijonov ljudi iz 150 držav sveta.
Papež Frančišek se v svoji okrožnici Laudato si’ (Bodi hvaljen) sprašuje, ”kakšen svet želimo zapustiti tistim, ki bodo prišli za nami, otrokom, ki odraščajo?”. Sveti oče se v njej sprašuje tudi, zakaj smo prišli na svet? Zakaj delamo in se borimo? Zakaj nas ta zemlja potrebuje? Če si ne bomo zastavljali teh vprašanj, – pravi papež Frančišek – naša okoljska prizadevanja ne bodo obrodila pomembnejših rezultatov. Naslov okrožnice izhaja iz klica sv. Frančiška ”Bodi hvaljen, moj Gospod”, ki v Hvalnici stvarstva spominja na zemljo, našo skupno hišo, ki je ”kakor sestra, s katero si delimo bivanje in je čudovita mati, ki nas sprejema v svoj objem”.
Papež Frančišek poziva vse, posameznike, skupnosti, družine, lokalne skupnosti, države in mednarodno skupnost k ekološkemu spreobrnjenju. To je nakazal že sveti papež Janez Pavel II., ko je omenil, da moramo ”spremeniti smer” ter si prizadevati za skupno dobro našega skupnega doma.
Besedilo okrožnice zajema različne tematske sklope, ki jih papež obravnava z različnih zornih kotov: povezava med revnimi in krhkostjo planeta; prepričanje, da je ves svet notranje povezan; kritika paradigme in oblike moči, ki izhajajo iz tehnologij; povabilo k iskanju drugačnih načinov razumevanja gospodarstva in napredka; neprecenljiva vrednost vsakega živega bitja; človeški smisel varovanja narave; potreba po iskrenih in poštenih razpravah; resna odgovornost mednarodne in lokalne politike; kultura odpadkov in oblikovanje novega življenjskega sloga.
Zato tudi Katoliška Cerkev v Sloveniji podpira čistilno akcijo Očistimo Slovenijo, ki bo imela letos poudarek na ozaveščanju o preprečevanju nastajanja odpadkovže pred in tudi po sami akciji. V nekaterih občinah bodo izvedli čistilne akcije, drugje bodo urejali sprehajalne in učne poti, spet drugje bodo urejali parke, otroška igrišča, izvajali okoljevarstvene delavnice in predavanja.
Okoljski izzivi potrebujejo našo takojšnjo pozornost. Zdaj je zadnji čas, da jih naslovimo. 15. septembra 2018 bo tretjič (in zadnjič) v zgodovini Slovenije organizirana nacionalna prostovoljska čistilna akcija. “Še zadnjič” je zaveza in spodbuda, da čistilne akcije prenehajo simbolizirati poglavitno in edino okoljevarstveno aktivnost Slovenk in Slovencev. Akcija Očistimo Slovenijo2018 bo letos tako predvsem svež in čist začetek za vedno čisto Slovenijo, ki jo bomo dosegli z zmanjševanjem, ločenim zbiranjem in ponovno uporabo odpadkov.
Prostovoljci bodo do konca poletja po Sloveniji iskali in preverjali lokacije divjih odlagališč v digitalnem registru, ki so ga ustvarili tekom prvega projekta Očistimo Slovenijo. Tretjo soboto v septembru pa bo potekala čistilna akcija, v kateri bodo iz identificiranih divjih odlagališč odstranili zbrane odpadke. Čistilo se bo tudi vsa druga območja – sprehajalne poti, predele ob cestah, stanovanjske soseske, okolice šol in vrtcev ter tudi vode, nabrežnine in obale.
Slovenska škofovska konferenca je podprla že prvo čistilno akcijo leta 2012.
Več o akciji lahko preberete na spletni strani http://www.ocistimo.si/.

Praznik povišanja Svetega križa
2018-09-13 - 2018-09-14
Skoraj 300 let je bil Gospodov grob in križ globoko zakopan v zemlji. Ko je cesar Konstantin dal kristjanom svobodo je njegova mati Helena dala kopati tam, kjer je moral biti Gospodov grob in križ. Razkrili so grob in našli križ. 14. septembra tako praznujemo praznik povišanja Svetega križa.
Več o vsebini praznika lahko preberete na spletni strani Katoliške Cerkve.

Pastoralni tečaj
2018-09-12 08:00 - 12:00
Vabljeni na Pastoralni tečaj v Zavod svetega Stanislava v Šentvid nad Ljubljano, v sredo, 12.9., ob 9.00.
Ključna naloga Pastoralnega tečaja 2018 bo priti naproti družinam z otroki od 1. do 6. leta starosti, ki se soočajo z marsičim.
1. Razumevanje družine v obdobju od rojstva do vstopa v šolo (značilnosti posameznih obdobij otroka).
2. Kako lahko župnija pride naproti tej družini (bogoslužje, kateheza, obiski, srečanja …)?
Izvedba 1. točke je zaupana zakoncem Kompan Erzar in Poljanec, ki bodo predstavili strokovni vidik in prenos vere na otroka (za kaj je otrok v določeni starosti dojemljiv in kako nanj vpliva odnos staršev).
Drugi del bo posvečen temi, kako naj župnijsko občestvo pride naproti družinam z majhnimi otroki. Duhovnik Ervin Mozetič in pastoralni sodelavci nam bodo predstavili izkušnje, kako priti naproti otrokom in družini.
Tečaj bomo sklenili s kosilom ob 13.00.
Lepo vabljeni!

"Veliki oder sveta"
2018-09-08 19:30
»Veliki oder sveta«
druga uprizoritev misterija španskega misleca Pedra Calderona de la Barce
sobota, 8. septembra 2018, ob 20.30 na Starem gradu v Celju
(v primeru dežja uprizoritev v nedeljo, 9. septembra)
Kot smo kar pet let zapored ponavljali uprizoritev Slehernika, bomo po enem letu ponovili tudi Veliki oder sveta – uprizoritev znamenite duhovne igre španskega misleca in avtorja Dantejevega kova iz sedemnajstega stoletja, Pedra Calderona de la Barce. Pripravljajo mladi iz župnije Celje-sv. Jožef, v režiji Jožeta Planinška in v sodelovanju z domačimi zbori ter Godbo na pihala Nova Cerkev in nekaterimi glasbeniki solisti. Uprizoritev bo na Starem gradu v Celju, z njo pa v drugačni, a podobni obliki nadaljujemo sporočilo Slehernika, ki je nadčasovno in vedno na mestu.
Vstop prost – vabljeni!

Molitveni dan za duhovne poklice
2018-09-08 07:30
Letošnji molitveni dan za duhovne poklice za našo nadškofijo bo v soboto, 8. septembra, na Brezjah pod geslom »Prižigaj luč vere!«.
Program srečanja:
9.00 molitev rožnega venca in molitvena ura za duhovne poklice,
10.00 slovesna sveta maša.
Po maši bo srečanje ministrantov z gospodom nadškofom.
Program bodo s svojim sodelovanjem oblikovali sodelavci dekanije Vrhnika. Med sveto mašo, ki jo bo daroval gospod nadškof, bosta med pripravnike za diakonsko in mašniško posvečenje sprejeta bogoslovca 5. letnika. K somaševanju ste lepo povabljeni vsi duhovniki, posebej še letošnji jubilanti.

Jure Ferlež
Komisija za duhovne poklice

Praznik Marijinega rojstva
2018-09-07 - 2018-09-08
Praznik Marijinega rojstva obhajamo 8. septembra. Katoliška in Pravoslavna Cerkev Marijino rojstvo praznujeta na isti dan.
Več o vsebini praznika lahko preberete na spletni strani Katoliške Cerkve.

Teden vzgoje
2018-09-01 - 2018-09-09
Društvo katoliških pedagogov ob začetku šolskega leta vabi, da se pridružimo prvemu Tednu vzgoje.

Geslo tedna: »Blagor sinu, komur je mati prvi, oče drugi, moder in pošten šolnik tretji učitelj, ki ni samo učitelj, marveč tudi skrben krščanski odgojitelj. « bl. Anton Martin Slomšek
Letos bo prvič potekal Teden vzgoje, od 2. do 9. septembra 2018. Vzgoja je pomembno poslanstvo staršev, učiteljev in vseh vrst vzgojiteljev. V svojem bistvu vzgoja pomeni spremljanje razvoja osebnosti. Otroci in mladostniki se razvijajo v zrele osebnosti, spremljajo pa jih različni ljudje. Da bi bila vzgoja čim bolj kakovostna, da bi vsi vzgojitelji bili na pravi način ob svojih varovancih, Teden vzgoje posvečamo Bogu. Ta teden, ko se pričenja novo šolsko leto in tudi novo katehetsko leto bomo prosili božjega blagoslova in božjega varstva na vse vzgojno delo.
Dogodki v Tednu vzgoje:

Tiskovna konferenca, petek, 31. 8. 2018, ob 11.00, Krekov trg 2,
Izjava o vzgoji, nadškof msgr. Stanislav Zore, predstavljena bo na Tiskovni konferenci in duhovnike vabimo, da jo preberejo pri vseh svetih mašah v nedeljo, 2. 9. 2018
Knjižica z besedili: uvod v sveto mašo, razmišljanje dneva in prošnje za vse potrebe. Vsaka župnija lahko to knjižico uporabi pri sveti maši.
Besedilo je objavljeno na spletni strani Društva katoliških pedagogov Slovenije, ki je pobudnik Tedna vzgoje. Besedila so pripravili učitelji in vzgojitelji iz različnih vzgojno izobraževalnih ustanov.
Vabimo, da se teden po vseh župnijah zaključi z blagoslovom šolskih torbic, 9. 9. 2018. Besedilo je v knjižici. Z blagoslovom šolskih torbic, ki pomeni tudi blagoslov otrok, staršev in učiteljev, kličemo božje varstvo. Otroke izročamo v Božje roke, jih redno blagoslavljamo in zanje molimo.

Naj imajo naši učenci prave vzgojitelje, v družini, v šoli in na župnijah.

Teden vzgoje pospremimo z molitvijo in aktivnim sodelovanjem.

Kronanca
2018-08-31 - 2018-09-01
Na praznik kronanja milostne podobe Marije Pomagaj bo v brezjanski baziliki zvečer, ob 19. uri, slovesno somaševanje in po njem procesija s podobo Marije Pomagaj in lučkami po vasi.
Več o vsebini praznika lahko preberete na spletni strani Marija.si.
Zunanjo slovesnost ob prazniku bodo na Brezjah praznovali dan kasneje, 2.9.

Evropski dan totalitarnih in avtokratskih režimov
2018-08-21 17:00
V torek, 21. avgusta 2018, ob 18.00 bo ljubljanski nadškof metropolit msgr. Stanislav Zore v ljubljanski stolnici daroval sveto mašo za žrtve totalitarnih in avtoritarnih režimov.
Po sveti maši bo kratka akademija in slavnostni nagovor prof. dr. Ivana Štuheca.
Maša v ljubljanski stolnici je del komemoracij ob Evropskem dnevu spomina na žrtve totalitarnih in avtoritarnih režimov, ki so terjali milijone žrtev. Evropski parlament je z resolucijo spodbudil posamezne članice, naj na svoj način, lasten specifiki posameznega naroda, obeležujejo ta dan spomina.
V četrtek, 23. avgusta, bo dan odprtih vrat in ogled razstave Skozi čas preizkušenj v zaporniških celicah na Beethovnovi 3 v Ljubljani.
Niz dogodkov pripravlja Študijski center za narodno spravo, mašo pa Vojaški vikariat Slovenske vojske ter Stolna župnija sv. Nikolaja.
Vir: Katoliška Cerkev.

Marijino vzebovzetje
2018-08-14 - 2018-08-15
Marijino vnebovzetje – Veliki šmaren Marijino vnebovzetje je praznik upanja, saj nam sporoča, da je Marija dosegla polnost življenja v večnosti. To dejanje predstavlja napoved vstajenja mrtvih, ki ga bomo ob sodnem dnevu deležni vsi ljudje
Ob največjem Marijinem prazniku bo slovesno somaševanje na trgu pred baziliko Marije Pomagaj ob 10. uri vodil ljubljanski nadškof metropolit msgr. Stanislav Zore.
Pri sveti maši bomo obnovili posvetitev slovenskega naroda Mariji.
Lepo vabljeni, da skupaj počastimo praznik vnebovzetja Device Marije.
Več o vsebini praznika lahko prebete na spletni strani Katoliške Cerkve.
Vir: spletna stran Marija Pomagaj.

Praznik Jezusove spremenitve na gori
2018-08-05 - 2018-08-06
V Katoliški Cerkvi 6. avgusta obhajamo praznik Jezusove spremenitve na gori Tabor.
Dogodek Jezusove spremenitve na gori vsebujejo evangeliji po Mateju (Mt 17,1–13), Marku (Mr 9,2–13) in Luku (Lk 9,28–36) ter poročajo o tem, da se je Kristus v svojem veličastvu prikazal apostolom Petru, Jakobu in Janezu. Cerkveni očetje razlagajo, da je to Kristus storil zato, da bi učence pripravil na svoje trpljenje, smrt in vstajenje. V spremenjenju se je Jezus razodel kot pravi mesija. Najprej o njem poročata Mojzes in Elija (postava in preroki), potem pa še Bog Oče sam.
Več o vsebini pranika lahko preberete na spletni strani Katoliške Cerkve.

Romanje treh Slovenij na Svete Višarje
2018-08-05 09:30
Jubilejno 30. romanje treh Slovenij na Svete Višarje bo 5. avgusta 2018.
Na Svetih Višarjah se bodo že 30. leto zapored srečale tri Slovenije: matična, zamejska in izseljenska. Na vrh Svetih Višarij se lahko odpravite peš po romarski poti ali pa z gondolo.
Program:

10.30 – predavanje pravnika in politologa prof. dr. Dejana Valentinčiča z naslovom »Vsi smo Slovenci, več nas združuje, kot ločuje«.

12.00 – slovesna sveta maša, ki jo bo skupaj z izseljenskimi in drugimi duhovniki daroval murskosoboški škof msgr. dr. Peter Štumpf.

13.00 – po maši bo na ploščadi za cerkvijo kratek kulturni program, ki ga bosta z glasbo obogatila Vokalna skupina Cantate Domino in Kvartet klarinetov Godbe ljubljanskih veteranov.

Dogodek organizirata Rafaelova družba in Zveza slovenskih izseljenskih duhovnikov v Evropi. Romanje sofinancira Urad Vlade RS za Slovence v zamejstvu in po svetu.
Kdor se želi udeležiti romanja treh Slovenij na Svete Višarje s programom enodnevnega romanja, se lahko obrnete na Agencijo Trud. Več informacij na: trud@druzina.si ali 01 360 28 20. Prijave zbirajo do 26. 7. 2018.
Vir: Katoliška Cerkev.

Praznik Marije Snežne
2018-08-04 - 2018-08-05
5. avgusta v Katoliški Cerkvi obhajamo praznik sv. Marije Snežne.
Največja cerkev Marije Snežne, ki je tudi največja Marijina cerkev na svetu, je bazilika Marije Velike v Rimu. Njeno ime Marija Snežna ali latinsko Sancta Maria ad Nives je nastalo na podlagi legende. Pod papežem Liberijem, ki je Cerkev vodil od leta 352 do leta 366, je rimski patricij Janez s privoljenjem svoje žene sklenil, da Gospodovo mater Marijo napravi za dedinjo svojega velikega premoženja, ker sama nista imela otrok. Molila sta, kako naj bi ta sklep uresničila. V noči med 4. in 5. avgustom, ko je v Rimu navadno največja vročina, se je zakoncema v sanjah prikazala Marija in velela pozidati cerkev na kraju, kjer bo naslednje jutro ležal sneg. Enake sanje je imel tudi papež Liberij, ki je zgodaj zjutraj šel v spremstvu duhovščine in ljudstva na grič Eskvilin, pokrit s snegom, in tam označil prostor za zidanje Marijine cerkve. Bleščeče beli sneg sredi poletja je v legendi simbol Marijine brezmadežne čistosti. Pri cerkvi, ki jo je papež Liberij dal pozidati, je bila tudi votlina Kristusovega rojstva, posneta po pravi betlehemski votlini, zato so to cerkev imenovali tudi ‘blažena Devica Marija pri jaslicah’.
Več o vsebini praznika lahko preberete na spletni strani Katoliške Cerkve.

Romanje zakonskih jubilantov
2018-07-22 09:00
Zakonci, ki praznujete 10., 15., 20., 25., 50., … obletnico zakona, ste lepo povabljeni k skupnemu praznovanju pri Mariji Pomagaj.
Sveto mašo bo na trgu pred baziliko Marije Pomagaj ob 10. uri daroval ljubljanski pomožni škof msgr. dr. Franc Šuštar.
Več informacij najdete na spletni strani Marija.si.

Krištofova nedelja
2018-07-21 - 2018-07-22
Na Krištofovo nedeljo po naših župnijah poteka blagoslov vozil, hkrati pa se zbirajo sredstva za nakup vozil v misijonih, to akcijo pa imenujemo “MIVA”. Več o akciji najdete na spletni strani Misijonskega središča Slovenije.

Sv. Mohor in Fortunat
2018-07-11 - 2018-07-12
Drugotna zavetnika ljubljanske nadškofije sta sv. Mohor in Fortunat, njun god pa praznujemo 12. julija. Več o delu sv. Mohorja in sv. Fortunata na naših tleh si lahko preberete na spletni strani Katoliške Cerkve.

55. obletnica smrti Božjega služabnika Antona Vovka
2018-07-07 07:30
Ob 55. obletnici smrti Božjega služabnika nadškofa Antona Vovka, Vovkov odbor pripravlja spominsko sveto mašo, ki bo v soboto 7. julija ob 9.00 v ljubljanski stolnici. Maševal bo ljubljanski nadškof msgr. Stanislav Zore. Molitev rožnega venca se bo začela pol ure pred mašo torej ob 8.30. Vabljeni.

Slovesni praznik glavnih zavetnikov ljubljanske nadškofije svetih bratov Cirila in Metoda
2018-07-04 - 2018-07-05
Glavna zavetnika naše nadškofije sta sveta brata Ciril in Metod. 5. julija praznujemo slovesni praznik s katerim se spomnimo njunega dela med slovanskimi ljudstvi.
Več o vsebini praznika lahko preberete na spletni strani Katoliške Cerkve.

Mašniško posvečenje 2018
2018-06-29 08:00 - 16:00
Mašniško posvečenje za ljubljansko nadškofijo bo v petek, 29.6., na praznik apostolov Petra in Pavla, v ljubljanski stolnici, ob 9. uri. Nove mašnike bo posvetil ljubljanski nadškof metropolit msgr. Stanislav Zore OFM.
Več informacij o posvečenju bomo objavili v prihodnjih dneh.

Baragov dan
2018-06-28 - 2018-06-30
Vabljeni na Baragov dan, ko se bomo spomnili Božjega služabnika Friderika Barage, s slovesno sveto mašo, ob 19h, v župnijski cerkvi v Trebnjem, ki jo bo vodil upokojeni mariborski nadškof msgr. dr. Marjan Turnšek. V pripetem pa si lahko ogledate tudi ostale dejavnosti, s katerimi bomo obeležili spomin na našega velikega misijonarja.

Slovesni praznik apostolov sv. Petra in Pavla
2018-06-28 - 2018-06-29
V Katoliški Cerkvi 29. junija praznujemo slovesni praznik apostolov sv. Petra in Pavla.
Peter je bil ribič iz Betsajde ob Genezareškem jezeru. Jezus ga je poklical, da bi bil ribič ljudi in da bi kasneje kot pastir tudi vodil Cerkev kot Božje ljudstvo. Po svetopisemskem izročilu mu je Jezus po tem, ko ga je poklical za učenca, spremenil ime v Peter: »Ti si Peter in na tej skali bom sezidal svojo Cerkev in vrata podzemlja je ne bodo premagala. Dal ti bom ključe nebeškega kraljestva; in kar koli boš zavezal na zemlji, bo zavezano v nebesih; in kar koli boš razvezal na zemlji, bo razvezano v nebesih« (Mt 16,18–20). Zelo pomembna izkušnja v Petrovem življenju je bila ta, da je Jezusa, po tem, ko je bil le-ta prijet, kljub temu, da se je ob njem vzgajal in učil približno tri leta, trikrat zatajil. Po Jezusovem vnebohodu Peter nastopa kot voditelj apostolov in mlade Cerkve. Nekaj časa je bil škof v Antiohiji, okoli leta 42 pa je odšel v Rim. Od tam je vernikom v Mali Aziji poslal dve pismi (1 Pt in 2 Pt), življenjsko pot pa je sklenil z mučeništvom.
Apostol Pavel se je rodil okrog leta 10 po Kr. v Tarzu, v glavnem mestu takratne rimske province Kilikije. Po rodu je bil Jud, po očetu pa je podedoval rimsko državljanstvo. Bil je farizej in poznavalec judovstva, ki je do spreobrnjenja na poti v Damask preganjal kristjane. Apostol Pavel je ob rojstvu dobil ime Savel, po spreobrnjenju pa se je dal krstiti in ime spremenil v Pavel.
Več o vsebini praznika lahko preberete na spletni strani Katoliške Cerkve.
Foto: Wikipedia.

Slovesni praznik rojstva Janeza Krstnika
2018-06-23 - 2018-06-24
V Katoliški Cerkvi 24. junija praznujemo slovesni praznik rojstva Janeza Krstnika.
V koledarju cerkvenega leta se slovesno spominjamo rojstva dveh oseb, ki sta najpomembnejši v zgodovini odrešenja: učlovečenega Božjega Sina Jezusa Kristusa (na božič, 25. decembra) in njegove deviške matere Marije (8. septembra). Edini svetnik, čigar rojstvo Cerkev proslavlja s posebnim praznikom, je Janez Krstnik, Jezusov predhodnik. Njegova vloga je posebej pomembna ob prehodu iz Stare v Novo zavezo, saj Janez Krstnik velja za angela glasnika pred Mesijo.
Več o vsebini praznika lahko preberete na spletni strani Katoliške Cerkve.

Nočno peš romanje na Brezje
2018-06-22 19:00 - 2018-06-23 06:00
Romanje ob zaključku šolskega in akademskega leta je namenjeno mladim, predvsem srednješolcem in študentom v Ljubljani, da se podamo na pot zahvale, prošnje in molitve. Romarska pot povezuje v molitvi in naporu tudi vse druge mlade, ki želijo preko Marije, Bogu izraziti hvaležnost za milosti iztekajočega se šolskega oz. akademskega ‘maratona vere’. Romarski procesiji se lahko pridruži kdor koli, ki je fizično pripravljen na osem urno hojo.
Program
Petek
ŽUPNIJSKA CERKEV SV. VIDA v ŽUPNIJI LJUBLJANA ŠENTVID
20.00 Molitev v cerkvi in blagoslov romarjev
20.30 Odhod iz Šentvida, pričetek peš romanja proti Kranju (skozi Gameljne, Dvor, Stanežiče, Medno, Medvode, Podrečo, Mavčiče, Praše, Jamo, Breg ob Savi, do Kranja)

Sobota
KRANJ – ZLATO POLJE, župnijska cerkev sv. Modesta:
1.00 Postanek in skupna molitev
1.45 Skupno nadaljevanje poti proti Brezjam (skozi Polico, Naklo, Bistrico, Podbrezje, Posavec, do Brezij)
BREZJE:
7.00 romarska maša

Več informacij glede romanja najdete na spletni strani društva SKAM.

Maša za domovino ob dnevu državnosti in ob 25-letnici ustanovitve Slovenske škofovske konference
2018-06-21 17:00
V ljubljanski stolni cerkvi sv. Nikolaja bo v četrtek, 21. junija 2018, ob 18.00 ljubljanski nadškof metropolit in predsednik Slovenske škofovske konference (SŠK) msgr. Stanislav Zore OFM skupaj s slovenskimi škofi daroval sveto mašo za domovino.
K zahvalni maši za domovino, pred praznikom dneva državnosti, so poleg vernikov povabljeni tudi predstavniki družbeno-političnega življenja in diplomatskega zbora. Pri bogoslužju bodo poleg Zbora Slovenske filharmonije sodelovali tudi predstavniki Enote za protokol ter kvintet trobil orkestra Slovenske vojske.
Pri sveti maši bomo praznovali obletnico formalne ustanovitve samostojne Slovenske škofovske konference, saj letos mineva 25 let odkar je papež Janez Pavel II., po pridobitvi pozitivnega mnenja Kongregacije za škofe in Urada za odnose z državami pri Državnem tajništvu Svetega sedeža, 19. februarja 1993 v skladu z normami in določbami cerkvenega prava potrdil statut samostojne Slovenske škofovske konference.
Vir: Katoliška Cerkev.

Jubilejno 50. narodno romanje bolnikov in invalidov na Brezje 2018
2018-06-16 08:00
Revija Ognjišče vsako leto na 3. soboto v juniju (letos 16. junija) organizira narodno romanje bolnikov invalidov in ostarelih na Brezje.
Letos bo romanje vodil ljubljanski nadškof metropolit msgr. Stanislav Zore OFM. Veliko duhovnikov organizirano pripelje vernike na to romanje. Ponekod organizirajo to romanje v okviru dekanij ali pastoralnih področij, ponekod pa ga organizirajo župnijske, dekanijske ali področne Karitas.
Program romanja:

OB 9. URI MOLITEV ROŽNEGA VENCA IN PETJE
OB 10. URI SLOVESNA ROMARSKA SVETA MAŠA

Poleg invalidov, bolnikov in starejših, ki jim je v prvi vrsti namenjeno, se romanja udeležujejo tudi njihovi domači in številni prostovoljci, ki pomagajo bolnim in ostarelim romarjem. Delijo jim okrepčilo, poskrbijo za morebitno zdravniško pomoč ali priskrbijo duhovnika za spoved in pogovor. Najbolj zvesti pomočniki so skavtska združenja (odrasli skavti), malteški vitezi, nekatere mladinske veroučne skupine in številni posamezniki. Duhovniki med mašo bolnikom na njihovo željo podelijo tudi zakrament bolniškega maziljenja, pred njo pa zakrament sprave.
Mašo bo neposredno prenašal Radio Ognjišče. Na tak način bodo z dogajanjem na Brezjah lahko duhovno povezani tudi tisti, ki bodo zaradi bolezni ali starosti ostali doma oz. v bolnišnicah.
Več o preteklih romanjih in o vsebini letošnjega na spletni strani revije Ognjišče.

Najstniki romamo
2018-06-09 10:00
Najstniki romamo k Mariji Pomagaj v zahvalo za prejete milosti v tem letu in v priprošnji za uspešen zaključek šolskega leta.
V soboto 9.6.2018 bodo najstniki od 5. do 9. razreda osnovne šole iz Radovljiške dekanije poromali na Brezje k Mariji Pomagaj.
Ker je to čas, ko se zaključuje veroučno leto in gre šolsko leto tudi proti koncu, se bodo mladi pri maši ob 11. uri zahvalili za prejete milosti in našo Gospo prosili za uspešen zaključek šolskega leta.
Najstniki bodo na Brezje prišli peš, s kolesom ali na kakšen drug način, skupaj z župnijo v kateri obiskujejo verouk.
